**Natječaj za predlaganje projekata javnih potreba u sportu**

**koji su od interesa za Općinu Kloštar Podravski**

**za 2023. godinu**

**Upute za prijavitelje**

Datum objave natječaja: 30. rujna 2023.

Rok za dostavu prijava: 31. listopada 2023.

**Izrazi koji se koriste u ovim Uputama za prijavitelje, a imaju rodno značenje, koriste se neutralno i odnose se jednako na muški i ženski rod.**

1. Natječaj za predlaganje projekata

javnih potreba u sportu koji su od interesa za Općinu Kloštar Podravski

za 2023. godinu

**1.1. Opis problema čijem se rješenju želi doprinijeti ovim natječajem**

Program javnih potreba u sportu Općine Kloštar Podravski obuhvaća djelatnosti u sportu od interesa za Općinu Kloštar Podravski. Programima od interesa za Općinu Kloštar Podravski smatraju se oni koji promiču Općinu Kloštar Podravski u zemlji i inozemstvu, usmjereni su na poticanje i promicanje sporta, stručno su utemeljeni i visoke razine kvalitete. Postupak financiranja projekata provodi se u skladu s Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge.

**1.2. Ciljevi natječaja i područja za dodjelu sredstava**

Osnovni cilj Natječaja za predlaganje projekata javnih potreba u sportu koji su od interesa za Općinu Kloštar Podravski za 2023. godinu (u daljnjem tekstu: Natječaj) je osnaživanje nositelja djelatnosti u sportu kao i sektora civilnog društva za provođenje projekata koji su od osobitog interesa za opće/javno dobro u Općini Kloštar Podravski.

Specifični ciljevi ovog Natječaja odnose se na:

1. Osnaživanje kapaciteta nositelja djelatnosti u sportu za provođenje projekata koji doprinose kvaliteti života stanovnika Općine Kloštar Podravski i sportskoj ponudi;
2. Potporu inovativnim projektima koji aktivno doprinose razvoju sportskih djelatnosti u lokalnoj zajednici.

**Područje financiranja** je sport**.**

**1.3 Planirani iznosi i ukupna vrijednost natječaja**

Ukupna raspoloživa sredstva za financiranje projekata javnih potreba u sportu na području Općine Kloštar Podravski osigurana su u Proračunu Općine Kloštar Podravski za 2023. godinu u iznosu od 54.000,00 eura.

Projekt javnih potreba u sportu koji ostvari pravo na financijsku potporu temeljem postavljenih kriterija za ocjenjivanje kvalitete projekata i programa može ostvariti potporu u iznosu od minimalno 1.300,00 eura do maksimalno 10.000,00 eura.

2. Formalni uvjeti natječaja

**2.1. Prihvatljivi prijavitelji tko može podnijeti prijavu?**

Za dodjelu financijskih potpora iz Proračuna Općine Kloštar Podravski mogu se natjecati:

1. Udruge za čiju djelatnost, temeljem posebnih propisa, ne postoji obveza osiguranja sredstava u Općinskom proračunu, odnosno, čija se djelatnost u cjelini ne financira iz drugih izvora,
2. Udruge koje su registrirane na području Općine Kloštar Podravski ili provode projekte iz područja sporta na području Općine Kloštar Podravski,
3. Ustanove u sportu.

Organizacija koja se prijavljuje na Natječaj mora ispunjavati sljedeće uvjete:

1. mora biti upisana u Registar udruga;
2. mora biti upisana u Registar neprofitnih organizacija (mora imati RNO broj);
3. mora se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom,
4. mora imati osigurane ljudske i materijalne resurse za provedbu projekta;
5. mora voditi transparentno financijsko poslovanje;
6. mora imati uredno ispunjene obveze iz svih prethodno sklopljenih ugovora o financiranju iz Općinskog proračuna i drugih javnih izvora
7. odgovorna osoba prijavitelja ne smije biti kažnjavana u kaznenom postupku.

Pravo prijave na Natječaj nemaju:

1. ogranci, podružnice i slični ustrojbeni oblici udruga koji nisu registrirani sukladno Zakonu o udrugama kao pravne osobe;
2. udruge koje nisu upisane u Registar neprofitnih organizacija;
3. udruge koje su nenamjenski trošile prethodno dodijeljena sredstva iz javnih izvora (nemaju pravo prijave sljedeće dvije godine, računajući od godine u kojoj su provodile projekt);

4. udruge koje nisu ispunile obveze vezane uz plaćanje doprinosa ili poreza.

Prijavitelj može podnijeti ukupno 1 prijavu.

**2.2. Prednost pri financiranju**

Sukladno Kriterijima za ocjenjivanje pristiglih projekata, najveći mogući broj bodova te time i prednost pri financiranju, mogu ostvariti projekti:

1. koji su do sada kontinuirano financirani i uspješno provođeni,
2. s utjecajem i ugledom u zajednici,
3. koji imaju razvojni karakter,
4. kojima financijska dotacija Općine Kloštar Podravski nije jedini izvor prihoda,
5. koji promiču Općinu Kloštar Podravski.

**2.3. Prihvatljive aktivnosti koji će se financirati ovim natječajem**

Planirano trajanje projekata je do 31.12. 2023.

Prihvatljive su aktivnosti:

1. poticanje i promicanje sporta, osobito sporta djece i mladeži,
2. sportsko-rekreacijske aktivnosti građana i druge sportske aktivnosti koje su u funkciji unapređenja i očuvanja zdravlja i podizanja psihofizičke sposobnosti građana,
3. održavanje sportskih objekata,
4. stručni rad o sportu.

Popis projektnih aktivnosti nije konačan već samo ilustrativan te će se odgovarajuće aktivnosti koje doprinose ostvarenju općih i specifičnih ciljeva Natječaja, a koje nisu spomenute, isto tako uzeti u obzir za financiranje.

Pri provedbi projektnih aktivnosti prijavitelj mora osigurati poštovanje načela jednakih mogućnosti, ravnopravnosti spolova i nediskriminacije te razvijati aktivnosti u skladu s potrebama u zajednici.

**2.4. Kakvi projekti ne mogu ostvariti financijsku potporu putem ovog natječaja?**

Financijsku potporu ne mogu ostvariti:

1. veći znanstveno-istraživački projekti
2. projekti prijavitelja koji su na bilo koji način povezani s političkim strankama što bi moglo utjecati na neovisnost i održivost projekta;
3. aktivnosti koje se odnose isključivo ili većinski na pojedinačno financiranje sudjelovanja na radionicama, seminarima, konferencijama i kongresima;
4. aktivnosti koje se odnose isključivo na razvoj strategija, planove i druge slične dokumente.

**2.5. Prihvatljivi troškovi koji će se financirati ovim natječajem**

Sredstvima ovog natječaja mogu se financirati samo stvarni i prihvatljivi troškovi nastali provođenjem projekta u vremenskom razdoblju naznačenom u ovim Uputama. Prilikom procjene projekta, ocjenjivat će se potreba naznačenih troškova u odnosu na predviđene aktivnosti kao i realnost visine navedenih troškova

Pod prihvatljivim troškovima podrazumijevaju se troškovi koji su neposredno povezani uz provedbu pojedinih aktivnosti predloženog projekta.

**2.6. Neprihvatljivi troškovi koji se neće financirati ovim natječajem**

U neprihvatljive troškove spadaju:

1. ulaganja u kapital ili kreditna ulaganja, jamstveni fondovi;
2. troškovi kamata na dug;
3. kazne financijske globe i troškovi sudskih sporova;
4. doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu;
5. plaćanje neoporezivih bonusa zaposlenima;
6. troškovi koji su već bili financirani iz javnih izvora odnosno troškovi koji se u razdoblju provedbe projekta financiraju iz drugih izvora;
7. kupnja rabljene opreme, strojeva i namještaja;
8. alkoholna pića;
9. troškovi koji nisu predviđeni Ugovorom;
10. donacije u dobrotvorne svrhe;
11. zajmovi drugim organizacijama ili pojedincima;
12. drugi troškovi koji nisu u neposrednoj povezanosti sa sadržajem i ciljevima projekta.

3. Kako se prijaviti?

**3.1. Prijavni obrasci i obvezni prilozi**

Prijava se smatra potpunom ukoliko sadrži sve prijavne obrasce i obvezne priloge te dokaze kako je zahtijevano u Natječaju na dostavu projektnih prijedloga i natječajnoj dokumentaciji:

1. obrazac opisa projekta;
2. obrazac proračuna projekta;
3. obrazac izjave o nepostojanju dvostrukog financiranja,
4. dokaz o sufinanciranju projekta od strane drugih izvora, ukoliko je sufinanciranje iskazano u obrascu Proračuna projekta
5. potvrda o ispunjenju obveza vezanih uz plaćanje poreza i doprinosa od strane prijavitelja;
6. dokaz o transparentnom financijskom poslovanju- preslika referentne stranice ovjerena od strane Financijske agencije, a koja stranica je sastavni dio predanih Financijskih izvještaja za 2022. godinu
7. Izjava o financiranim projektima prijavitelja iz javnih izvora u 2022. godini prema kojima Općina Kloštar Podravski može izvršiti provjeru u svrhu osiguranja dokaza uredno ispunjenih obveza iz svih prethodno sklopljenih ugovora o financiranju iz općinskog proračuna i drugih javnih izvora
8. uvjerenje nadležnog suda, ne starije od 6 mjeseci, da odgovorna osoba prijavitelja nije kažnjavana u kaznenom postupku.

Nije potrebno dostaviti izvadak iz Registra udruga i Registra neprofitnih organizacija. Isti će se provjeravati direktno s internetske stranice kao i statutom određene djelatnosti i aktivnosti prijavitelja.

**3.1.1. Sadržaj opisnog obrasca**

Opisni obrazac projekta dio je obvezne dokumentacije. Sadrži podatke o prijavitelju te sadržaju projekta koji se predlaže za financiranje.

Obrasci u kojima nedostaju podaci vezani uz sadržaj projekta neće biti uzeti u razmatranje.

Obrazac je potrebno ispuniti na računalu. Rukom ispisani obrasci neće biti uzeti u razmatranje.

Ukoliko opisni obrazac sadrži gore navedene nedostatke prijava će se smatrati nevažećom.

Nužno je da opisni obrazac projekta bude vlastoručno potpisan od strane voditelja

projekta i osobe ovlaštene za zastupanje te ovjeren pečatom s jasno naznačenim datumom i mjestom potpisa obrasca.

**3.1.2. Sadržaj obrasca Proračuna**

Obrazac proračuna dio je obvezne dokumentacije te sadrži podatke o svim troškovima projekta, kao i o bespovratnim sredstvima koja se traže od davatelja.

Prijava u kojima nedostaje obrazac proračuna neće biti uzeta u razmatranje, kao ni prijava u kojoj u obrazac proračuna nisu uneseni svi planirani troškovi.

Obrazac je potrebno ispuniti na računalu. Rukom ispisani obrasci neće biti uzeti u razmatranje.

Nužno je da obrazac Proračuna projekta bude vlastoručno potpisan od strane voditelja projekta te osobe ovlaštene za zastupanje udruge te ovjeren pečatom s jasno naznačenim datumom i mjestom potpisa obrasca.

**Svi promotivni materijali (uključujući publikacije, biltene, letke, majice i slično) koji su**

**sufinancirani sredstvima Općine Kloštar Podravski putem ovog Natječaja moraju sadržavati rečenicu: Projekt sufinanciran od strane Općine Kloštar Podravski.**

**3.2. Kamo poslati prijavu?**

Obvezne obrasce i propisanu dokumentaciju potrebno je poslati poštom putem dostavljača, osobno ili elektroničkim putem .

Prijava sadržava obvezne obrasce vlastoručno potpisane od strane voditelja projekta osobe ovlaštene za zastupanje te ovjerene službenim pečatom organizacije.

Na vanjskom dijelu omotnice potrebno je istaknuti naziv natječaja zajedno s punim nazivom i adresom prijavitelja te napomenom - Ne otvarati.

Prijave se šalju na sljedeću adresu:

**Općina Kloštar Podravski**

**Natječaj za predlaganje projekata javnih potreba u sportu koji su od interesa za Općinu Kloštar Podravski za 2023. godinu**

**Kralja Tomislava 2**

**48362 Kloštar Podravski**

**- Ne otvarati -**

**ili na e-mail adresu: procelnik.natasa@klostarpodravski.hr**

**3.3. Rok za slanje prijave**

Rok za prijavu na natječaj je 31. listopada 2023. godine.

Prijava je dostavljena u roku ako je na prijamnom žigu razvidno da je zaprimljena u pošti do kraja datuma koji je naznačen kao rok za prijavu na natječaj (do 24:00 sata) ili je na navedenu e-mail adresu dostavljena do naznačenog roka.

Sve prijave poslane izvan roka neće biti uzete u razmatranje.

**3.4. Pitanja vezana uz natječaj**

Sva pitanja vezana uz natječaj mogu se postaviti elektroničkim putem slanjem upita na sljedeću adresu: procelnik.natasavklostarpodravski.hr ili na broj telefona 048/883 066, najkasnije 15 dana prije isteka natječaja.

U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, aktivnosti ili troškova navedenih u prijavi .

4. Procjena prijava i donošenje odluke o dodjeli sredstava

Sve pristigle i zaprimljene prijave proći će kroz sljedeću proceduru:

**4.1. Pregled prijava u odnosu na propisane uvjete natječaja**

Općina Kloštar Podravski ustrojava posebno tijelo za provjeru propisanih uvjeta natječaja -

Povjerenstvo za otvaranje ponuda sastavljeno od službenika Jedinstvenog upravnog odjela, koje će ocijeniti ispunjavanja formalnih uvjeta natječaja kojima se financiraju programi i projekti udruga Općine Kloštar Podravski.

U postupku provjere ispunjavanja formalnih uvjeta natječaja provjerava se:

1. da li je prijava dostavljena u zadanome roku;
2. da li prijava sadržava svu propisanu dokumentaciju;
3. ukoliko je prijavitelj udruga, da li je udruga upisana u Registar neprofitnih organizacija (pri Ministarstvu financija);
4. da li je zatraženi iznos sredstava unutar financijskih pragova postavljenih u natječaju;
5. da li je lokacija provedbe projekta prihvatljiva;
6. jesu li prijavitelj prihvatljiv sukladno uputama za prijavitelje natječaja;
7. jesu li dostavljeni, potpisani i ovjereni svi obvezni obrasci i dokazi,
8. jesu li ispunjeni drugi formalni uvjeti natječaja.

Ukoliko opisni obrazac ili obrazac proračuna ima manje tehničke nedostatke (ne vezane uz sadržaj projekta) isti će se vratiti prijavitelju na dopunu. Prijavitelj je dužan u roku od 48 sati dostaviti ispravljeni opisni obrazac ili obrazac proračuna.

Nakon provjere svih pristiglih i zaprimljenih prijava u odnosu na propisane uvjete natječaja Povjerenstvo za otvaranje prijava izrađuje popis svih prijavitelja koji su zadovoljili propisane uvjete čije se prijave stoga upućuju na procjenu kvalitete kao i popis svih prijavitelja koji nisu zadovoljili propisane uvjete natječaja.

Prijavitelji koji nisu zadovoljili propisane uvjete, o razlozima odbijanja njihove prijave bit će obaviješteni pisanim putem, a oni tada mogu u roku od osam dana od dana primitka obavijesti podnijeti prigovor općinskom načelniku koji će u roku od osam dana od primitka prigovora odlučiti o istome. U slučaju prihvaćanja prigovora od strane općinskog načelnika, prijava će biti upućena u daljnji postupak, a u slučaju neprihvaćanja prigovora prijava će biti odbačena.

**4.2. Procjena prijava koje su zadovoljile formalne uvjete natječaja**

Općina Kloštar Podravski ustrojava Povjerenstvo za ocjenjivanje (u daljem tekstu: Povjerenstvo). Svaka pristigla i zaprimljena prijava ocjenjuje se temeljem obrasca za procjenu koji se nalazi u nastavku.

Projekti ili programi za koje se traži financijska potpora vrednuju se po sljedećim općim kriterijima:

1. **Kvaliteta, sadržajna inovativnost, edukativnost i kreativnost ponuđenog projekta**;

*Ovaj kriterij odnosi se na sam sadržaj i temu projekta. Kriterij propituje doprinos projekta unapređenju djelatnosti kojoj pripada.*

1. **Jasnoća, cjelovitost, ekonomičnost i provedivost programa, uključujući i ostale izvore financiranja i kvalitetu razrade financijskog plana/troškovnika**

*Ovaj se kriterij odnosi na vrednovanje projekta kao funkcionalne cjeline koja mora nadići sam sportski sadržaj, koji je osnova. Projekt mora imati jasne elemente organizacije, financija, promocije, vremenskog slijeda. Pritom je bitan uvjet financiranje iz drugih izvora.*

1. **Neposredna društvena korist za lokalnu zajednicu;**
2. **Kvaliteta dosadašnjeg rada, uspjesi i iskustvo u provođenju programa predlagatelja**;
3. **Realan odnos troškova i očekivanih rezultata projekta.**

**4.2.1. Privremena lista odabranih projekata za dodjelu sredstava**

Temeljem provedene procjene prijava koje su zadovoljile propisane uvjete natječaja Povjerenstvo će sastaviti privremenu listu odabranih projekata, prema bodovima koje su postigli u procesu procjene. Privremena lista sastoji se od prijava rangiranih prema broju bodova, čiji zatraženi iznos zajedno ne premašuje ukupni planirani iznos natječaja.

Maksimalan broj bodova koji može ostvariti prijava je 100. Prijave koje ostvare manje od 40 bodova nemaju pravo na financijsku potporu.

Odluku o dodjeli financijskih potpora projektima javnih potreba u sportu na području Općine Kloštar Podravski donosi općinski načelnik.

**4.3. Dostava dodatne i izmjena dijelova dokumentacije i ugovaranje**

Prije konačnog potpisivanja ugovora s korisnikom sredstava, a temeljem procjene Povjerenstva davatelj može tražiti reviziju obrasca proračuna kako bi procijenjeni troškovi odgovarali realnim troškovima u odnosu na predložene aktivnosti.

**4.4. Obavijest o donesenoj odluci o dodjeli financijskih sredstava**

Jedinstveni upravni odjel će, u roku od 8 radnih dana od donošenja odluke o dodjeli financijskih sredstava obavijestiti prijavitelje čiji projekti nisu prihvaćeni za financiranje o razlozima nefinanciranja njihovog projekta uz navođenje ostvarenog broja bodova po pojedinim kategorijama ocjenjivanja i obrazloženja iz opisnog dijela ocjene projekta.

Prijaviteljima kojima nisu odobrena financijska sredstva, može se na njihov zahtjev nakon 8 dana od dana primitka pisane obavijesti o rezultatima natječaja omogućiti uvid u zbirnu ocjenu isključivo njihovog projekta prijavljenog na natječaj.

Nezadovoljni prijavitelj može podnijeti prigovor na odluku o dodjeli financijskih sredstava odnosno na obavijest iz stavka 1. ove točke.

Prigovori se podnose općinskom načelniku u pisanom obliku, u roku od 8 dana od dana dostave pisane obavijesti o rezultatima natječaja, a odluku po prigovoru, uzimajući u obzir sve činjenice donosi općinski načelnik.

Rok za donošenje odluke po prigovoru je osam dana od dana primitka prigovora.

Prigovor u pravilu ne odgađa izvršenje odluke i daljnju provedbu natječajnog postupka.

5. Ugovor o financiranju projekta

Općina Kloštar Podravski i prijavitelj kojem je dodijeljena financijska potpora sklapaju, temeljem Odluke o dodjeli financijskih sredstava, Ugovor o financiranju projekta.

Ugovorom o financiranju projekta uređuju se međusobna prava i obveze ugovornih strana (visina, rok i način isplate potpore, rok provedbe projekta, način izvješćivanja o aktivnostima i utrošku sredstava, obveze udruge u slučaju nenamjenskog trošenja sredstava, obveza vraćanja neutrošenih sredstava i druga pitanja).

Općina Kloštar Podravski će Ugovorom o financiranju projekta odrediti model isplate sredstava.

Prijavitelji koji ostvare financijsku potporu sredstava mogu koristiti samo za projekt za koji su sredstva odobrena, a u protivnom će Općina Kloštar Podravski zatražiti povrat sredstava koja su nenamjenski utrošena.

Korisnici sredstava su dužni Jedinstvenom upravnom odjelu dostaviti opisno i financijsko izvješće na propisanom obrascu, a u skladu s uvjetima danim u Ugovoru o dodjeli financijske potpore

Općina Kloštar Podravski ima, kao davatelj sredstava, pravo uvida u svu dokumentaciju i podatke vezano uz projekt za koji daje financijsku potporu, kao i obaviti terenski posjet, a korisnik sredstava dužan je isto omogućiti.

6. Obrasci

**6.1. OBRASCI ZA PRIJAVU NA NATJEČAJ**

* Opisni obrazac projekta (word format)
* Obrazac proračuna (excel format)
* Obrazac izjave o nepostojanju dvostrukog financiranja (word format)

**6.2. OBRASCI ZA PROCJENU, UGOVARANJE I IZVJEŠTAVANJA**

* Obrazac za ocjenu kvalitete (word format)
* Obrazac ugovora (word format)
* Obrazac za opisni izvještaj (word format)
* Obrazac za financijski izvještaj (excel format)